Oscar Pistorius: ‘Wet is reg toegepas’Gerrie Nel en Barry Roux tydens Dinsdag se hofverrigtinge. Foto: Oupa Mokoena/Independent Newspapers/Pool “Die probleem is dat die staat nie van jou feitelike bevinding hou of dit waardeer nie en aanvoer dat dit verkeerd toegepas is,” het Barry Roux SC, vir Pistorius, aan regter Thokozile Masipa gesê. Roux het gesê die staat mag nie appèl aanteken teen die hof se feitelike bevindings nie, maar slegs op ŉ regspunt. Staatsaanklaer Gerrie Nel het Dinsdag aangevoer dat Pistorius se vonnis “skokkend onvanpas” is. Hy het gesê die hof het te veel genade aan Pistorius getoon. Volgens Nel moes Pistorius kon voorsien dat hy onwettiglik die persoon agter die deur sou doodmaak. Roux het gesê die argument dat Pistorius se vonnis te lig is met verwysing dat hy slegs ŉ sesde van sy vonnis (10 maande) moet uitdien, is ongeldig, omdat hy aansoek sal moet doen om op korrektiewe toesig vrygelaat te word. Roux het gesê dit moet gemene sake wees dat die staat nie teen die feit kan appelleer nie. Volgens Roux is die argument dat iemand bedoeling gehad het om te skiet maar nie kon voorsien dat ’n persoon sou doodgaan nie, ŉ feit. Masipa het albei partye bedank voor sy die saak tot Woensdagoggend uitgestel het. “Ek wil daaroor dink,” het sy gesê. Pistorius was nie Dinsdag self in die hof nie en is verteenwoordig deur Barry Roux en Brian Webber, sy regsverteenwoordigers. Pistorius en Steenkamp se families was ook nie Dinsdag in die hof nie. Masipa het Pistorius op 21 Oktober tot vyf jaar tronkstraf gevonnis nadat hy aan strafbare manslag skuldig bevind is. Sy het hom gevonnis ingevolge art. 276 (1)(i) van die Strafproseswet waarvolgens Pistorius ŉ sesde (tien maande) van sy vonnis moet uitdien voor die nasionale kommissaris van korrektiewe dienste kan oorweeg om sy vonnis in korrektiewe toesig om te skakel. Die maksimum vonnis ingevolge art. 276 (1)(i) is vyf jaar tronkstraf.